แบงก์กรุงไทยปรับหนี้ลูกค้าจัดที่ขายของ
&nbsp;
19 ส.ค. 2554

โพสต์ทูเดย์ — กรุงไทยเร่งซับน้ำตาลูกค้า พร้อมจัดตลาดนัดน้ำใจ คนไทยไม่ทิ้งกัน คาดรับลูกค้าได้ 100 บูธ
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย เปิดเผยว่า ขณะนี้ธนาคารได้ให้หน่วยงานต่างๆ ติดตามดูแลลูกค้าที่ได้รับผลกระทบทางการเมืองอย่างใกล้ชิด เพื่อให้ความช่วยเหลือ เช่น ขยายระยะเวลาการชำระหนี้ โดยให้ผ่อนชำระเงินต้นน้อยลง ให้ลูกค้าปลอดชำระเงินต้นบางส่วนเป็นเวลา 6 เดือน 
สำหรับลูกค้ารายที่ได้รับผลกระทบมาก ธนาคารจะให้ลูกค้าชำระดอกเบี้ยเพียงบางส่วน นอกจากนี้ ธนาคารยังได้ตั้งวงเงินหมุนเวียนให้ลูกค้าอีกกว่า 5,000 ล้านบาท 
ธนาคารได้ร่วมกับพันธมิตรหลายแห่งสำนักงานเขตคลองเตย ชมรมกรุงไทยอาสา คณะสังคมสงเคราะห์ศาสตร์ มหาวิทยาลัยธรรมศาสตร์ เสถียรธรรมสถาน บางกอกฟอรั่ม เครือข่ายพลเมืองเปลี่ยนกรุงเทพฯ จัดงาน “ตลาดนัดน้ำใจ คนไทยไม่ทิ้งกัน” โดยให้ผู้ประกอบการที่ได้รับผลกระทบจากการชุมนุมทางการเมือง นำสินค้ามาจำหน่ายที่บริเวณลานจอดรถ และลานอเนกประสงค์ อาคารสำนักงานใหญ่นานาเหนือ รวมทั้งบริเวณชั้น 1 อาคารสำนักงานใหญ่สุขุมวิท วันที่ 7–19 มิ.ย.นี้ โดยไม่คิดค่าใช้จ่าย รองรับผู้ประกอบการได้กว่า 100 บูธ
สำหรับความช่วยเหลือสินเชื่อของธนาคารเพื่อการพัฒนาวิสาหกิจขนาดกลางและขนาดย่อม (เอสเอ็มอีแบงก์) ล่าสุดในวันนี้จะมีพิธีมอบสินเชื่อแก่ผู้ได้รับอนุมัติรอบแรก 200 คน คิดเป็นวงเงินปล่อยกว่า 100 ล้านบาท